**Fordítási videók készítése lépésről-lépésre**

**4. Google Drive, OneDrive és Dropbox. Fájlok tárolása, megosztása, fel és letöltése (P.C. és mobil)**

A fájlmegosztások, fel és letöltések nem csupán YouTube-on és a közösségi média eszközein keresztül történnek, ahogy a sorozatunk előző részében ezt átvettük, hanem olyan online tárhelyekről is, melyek közül a legnépszerűbbek -és ingyenesek- a Google Drive (15GB), a One Drive (5GB) és a Dropbox (2GB) ingyenes tárhellyel. Megemlíteném még a iCloud-ot is, mely alapból 5GB ingyenes tárhelyet biztosít, de azt specifikusan csak az Apple termékeire lehet használni. Mi részletesebben a Google Drive-al fogunk foglalkozni. A felhő-alapú tárhelyek előnye, hogy bárhol is vagyunk, ha van nálunk egy laptop, Tablet, mobiltelefon, internet kapcsolattal be tudunk ezekre jelentkezni, módosítani tudunk dolgokat, feltölteni, letölteni, megosztani. Arra is van lehetőség, hogy „offline” tehát internet nélkül is hozzáférhessünk az ott tárolt fájljainkhoz. Mivel, mi magunk is használjuk ezeket, pl. a lefordított videóink nagy részét hangfájlként MP3 formátumban Google Drive-ra feltöltöttük, ahogy az összes zenei CD-t dalainkkal úgy wav (tehát CD minőségben), mint MP3-ban, és elérhetővé tettük mindenki számára. Oldalainkon a „fül” képére kattintva ezek meg is jelennek. Rendszeresen érkeznek olyan kommentek, hogy „nagyon örülünk, hogy ezek ingyen letölthetők, de nem tudjuk, hogy kell a Google Drive-ból letölteni és meghallgatni”- és ehhez hasonlók… Most ezekre is választ kapunk! Sokszor van, hogy szeretnénk egy fájlt (akár hangfájlt vagy videót) küldeni valakinek, de a fájl mérete nagyobb, mint amit e-mailben vagy más közösségi média eszközein keresztül (pl. Messengeren) tudnánk küldeni. Ha például, épp ott vagyunk egy összejövetelen és felveszünk videóra belőle a telefonunkra és annyira szeretnénk megosztani a barátainkkal, de túl nagy a fájl mérete, ilyenkor pár mozdulattal feltölthetjük a Google Drive-unkba és a link megosztásával már el is tudjuk küldeni, akinek szeretnénk. Vagy ha jó minőségben szeretnénk megőrizni pl. egy videót, mert azt majd tovább fogjuk szerkeszteni és tudjuk, hogy akár a YouTube-ra, vagy a közösségi médiára, Facebookra, Messengerre, stb. feltöltés során a minősége romlik, levesznek a felbontásból. Ilyenkor egyszerűen feltölthetjük ezekre a felhő-alapú tárhelyekre és onnan link-megosztással el is tudjuk küldeni. Persze vannak óriásfájlküldők is, de azok ideiglenesek és ha nem kerül letöltésre x napon belül a küldött fájl, akkor az elvész, itt viszont addig megmaradnak a fájlok, amíg mi magunk nem töröljük. Ha valahová feltesszük a megosztási lehetőséget, mint pl. a weboldalunk, akkor mindenképp arra van szükségünk, hogy az általunk feltöltött fájlokat ne törölje senki, hanem elérhetőek legyenek bármikor és bárhonnan.

A Google Drive, One Drive és a Dropbox nem csupán fájlátvitelre alkalmasak, hanem a tárolására is, de nem egy fizikai helyen, mint a számítógép, telefon, vagy más adathordozó eszközök, hanem egy felhő-alapú internetes helyen. Mivel a technológia rohamosan fejlődik, a jövő egyre inkább a digitális világ, ahol szinte megszűnnek a fizikai tárhelyek és már csak a „felhő” azaz a „cloud” lesz az, ahonnan intézni fogunk dolgokat...

2019-ben vált elérhetővé az OpenDrive, mely korlátlan felhő-alapú tárhelyet kínál - mindössze havi 3000 Ft-ért. Én még személy szerint nem használom, de biztos, hogy egyre többen fognak erre áttérni a külső adattárolók helyett, különösen üzletek, akik óriási gigabájtokkal dolgoznak.

Hadd szögezzem le már az elején: senkit és semmit nem reklámozok, egyszerűen segíteni szeretnék neked, aki ezt nézed!

**A Google Drive-hoz – Google-fiók, „Google Account” létrehozása szükséges**

A videó alatt belinkelem a fiók létrehozásához szükséges oldalt is: <https://accounts.google.com/signup/v2/webcreateaccount?hl=hu&flowName=GlifWebSignIn&flowEntry=SignUp>

Először is állítsuk be a nyelvet magyarra (bal alsó sarok). Írjuk be család és keresztnévként azt, ahogy szeretnénk, hogy megjelenjen. Találjuk ki, mi legyen az e-mail címünk, ha az esetleg már foglalt – a rendszer felajánl egyet, ahogy itt is. Azt kiválasztom, adok neki egy jelszót, megerősítem, katt a következőre. Amit nem kötelező, azt nem írok be, születési dátumunk és a nemünk megadása kötelező. Katt a következőre – Elfogadjuk a szerződési feltételeket és már készen is vagyunk a fiók létrehozásával. Az ahhoz tartozó összes alkalmazást meg tudjuk nyitni a böngészőnk jobb felső sarkában a pontozott négyzetre kattintással. Ha rákattintunk a Google Drive ikonjára, már meg is nyitjuk a Drive-ot. Itt láthatjuk, hogy kaptunk ingyen 15GB tárhelyet. Emellett lett egy YouTube csatornánk is, amire csak be kell jelentkezni a megadott e-mail címmel és jelszóval. A biztonsági kiírásnál rákattintunk a Megerősítésre és már meg is nyílt a saját YouTube csatornánk (erről még lesz szó egy következő videóban). Belinkelem azt az oldalt is, ahol további segítséget (leírást) találhattok mindarról, amiket most átvettünk: <https://support.google.com/accounts/answer/27441?hl=hu>

A Google-nek mellesleg van fordító programja is, ami a Google Fordító, azaz „Google Translate” – erről is fogunk bővebben beszélni egy másik videóban. Meg lett tehát az új Gmail e-mail címünk, benne az első – üdvözlő e-maillel.

**A Google Drive Használata P.C-n (Windows 10 rendszerben)**

Megnyithatjuk többféleképpen is. Ahogy mutattam is már, a gyorsgombon keresztül, vagy úgy is, hogy a címsávba beírjuk: <https://drive.google.com/> Amennyiben nem magyar nyelven jelenik meg, állítsuk be a nyelvet. Fogaskerék ikon jobb oldalt – Beállítások – Nyelvváltás, kis ceruzára kattintva válasszuk ki a magyart. (Nekem magyarul hozta be). A Drive bal oldali sávjában a „Saját meghajtó” alatt látjuk azt, amit mi magunk töltöttünk fel. Alatta a „Velem megosztva” – ott szerepel mindaz, amit velem mások megosztottak, ilyenkor az nincs rajta az én drive-omon, csak az övéken, addig, amíg én le nem töltöm saját magam számára is. A legutóbbi – ahogy a nevében is benne van, amit legutóbb megnyitottunk. Csillagozva – ha van olyan, amit rendszeresen használunk és szeretnénk, meg is csillagozhatjuk és akkor a saját meghajtónkról a csillagozott alá is bekerül. Ugyanúgy el is távolíthatjuk a csillagozást. Ha már nincs szükségünk valamire és tárhelyet szeretnénk felszabadítani, ki is törölhetjük az adott fájlt vagy mappát. Ilyenkor a kukába kerül amit töröltünk. A kukából még helyreállíthatjuk. Ha a kuka tartalmát azonban véglegesen töröljük, azt már nem lehet visszaállítani. Amit a kukában benne hagyunk, az új szabály szerint egy hónap múlva automatikusan törlődik.

Hogyan kaphatunk a Google Drive-nál több mint 15GB tárhelyet ingyen? Úgy, hogy további e-mail címeket regisztrálok - minden egyes e-mail címhez kapok egy 15GB-os Google Drive tárhelyet, ezek között váltogathatok. Nyolcat engedélyez egyszerre a rendszer, hogy be legyen egyidőben jelentkeztetve. Ha az egyik megtelt, megyek a másikra... Persze többel is rendelkezhetek, de azokat minden használatnál be kell jelentkeztetnem e-mail cím és jelszó megadásával, nyolcnál viszont folyamatosan bejelentkezve maradhatok.

Még egy jó tanács: ha másvalaki gépéről vagy telefonjáról jelentkezünk be, bizonyosodjunk meg arról, hogy nem mentjük el a jelszónkat az ő gépükön, és kijelentkezünk, mielőtt kilépünk, nehogy más is hozzáférhessen a fájljainkhoz engedély nélkül...

***Feltöltés:*** a legegyszerűbben - a számítógépünkön lévő fájlt vagy mappát egyszerűen belehúzzuk a „Saját meghajtónk” területére. Ügyeljünk arra, hogy „Név” fölötti részbe húzzuk be, máskülönben belekerülhet egy már ott lévő mappába is, persze ha épp ez a cél, akkor pedig azt válasszuk. A feltöltés ideje a fájl méretétől és az internet sebességétől függ. Feltöltés úgy is történhet, hogy a Drive-unk bal oldali sávjában a „Saját meghajtó” fölött láthatjuk azt, hogy + Új, rákattintással új mappát hozhatunk létre, amibe a fájlokat tudjuk majd rendezni, vagy akár feltölteni vagy fájlt feltölteni. Ugyanez történik akkor is, ha a saját meghajtó területén az egér jobb gombjával kiválasztjuk, amit csinálni szeretnénk. Hozzunk létre például egy új mappát és az újonnan feltöltött videót húzzuk bele. Kiírja, hogy áthelyezte, a fenti sávban látjuk, hogy ez ott van a saját, azon belül a „test” mappánkban (angolul írtam le…) Ha rákattintunk a tartalomra, meg is tudjuk nézni. Van, hogy videót nem nyit meg, csupán azt a lehetőséget kínálja fel, hogy le lehet tölteni, máris mutatom, hogy ilyenkor mit kell tenni. Vegyük most ki a „test” mappánkból úgy, hogy visszahúzzuk a saját meghajtóra (csak hogy ezt is lássuk, hogyan kell).

***Megosztás***: A fájlra jobb egérkattintással a „link lekérésére” megyünk. Kiválaszthatjuk, hogy ki rendelkezhet a linkkel. Most válasszuk ki, hogy bárki. Jobb oldalt a lefelé nyílra kattintással kiválaszthatjuk, hogy a link birtokában csak olvasó módban van (tehát nem tudnak benne semmit elállítani), hozzászólhatnak, vagy akár szerkeszthetik. Én most kiválasztom az olvasó módot, majd katt a fölötte lévő „link másolására”, ami kékkel ki is van emelve. A böngészőben jobb gomb - beillesztéssel és egy enter nyomásával megnyitom, és már el is indíthatom. Mivel még mindig a vágólapon van a hivatkozás, bárkinek elküldhetjük, még saját magunknak is pl. a Messengeren – így később is hozzá tudok férni, illetve innen is meg tudom másokkal osztani továbbítással.

Amennyiben csak bizonyos emberekkel szeretnénk megosztani azt, amit feltöltöttünk, a „megosztás” lehetőségét válasszuk. Ilyenkor be kell írni az illető e-mail címét, akivel megosztom, ez lehet több is. Megosztom például az újonnan létrehozott e-mail cím beírással. Oldalt kiválasztom, hogy ne lehessen szerkeszteni, tehát olvasó módban legyen. Írhatok akár üzenetet is hozzá – küldés. Kiírja, hogy „Személy hozzáadva”. Leellenőrzöm az e-mailemben és tada, megérkezett. Ott az üzenet és meg is nyithatom. A Drive-omba is bekerült. Ha azt szeretném, ha az, akinek küldtem többé ne tudja megnyitni, beállíthatom a megosztást a „Link lekérése” résznél. Ott el is távolíthatom, és/vagy kiválaszthatom, hogy „Korlátozott” legyen. Kiírja: Jogosultság frissítve. És már nem is látja tovább a Drive-jában.

Megosztást kérvényezni is lehet. Ha valaki küld nekem egy linket vagy rákattintok egy ilyen hivatkozásra egy weboldalon és nem tudom megnyitni, az alábbiakra kell ügyelnem. Rendelkezem –e saját Google Drive-al és be vagyok –e rajta jelentkezve – ha ezek megvannak az is lehet, hogy az, aki megosztotta, elfelejtette nyilvánossá tenni. Ilyenkor kérvényeznünk kell a küldőtől vagy attól, aki feltette, hogy tegye számomra is elérhetővé. Ilyenkor a rendszer az illetőnek küld egy e-mailt. Ha mi magunk kapunk ilyet, egyszerűen engedélyezzük, vagy tegyük nyilvánossá a megosztást.

***Letöltés:*** Válasszuk ki, amit le szeretnénk tölteni és a jobb felső sarok lefelé nyílra kattintással már mehet is a letöltés. Vagy a Drive-unkban vigyük a letölteni kívánt fájlra vagy akár mappára a kurzort és az egér jobb gombjával válasszuk a letöltést. Elindul a letöltés előkészítése, tömörítve tölti le, azaz „zip” fájlként, amit kicsomagolhatunk (én a WinRar-t használom erre). Menjünk a letöltés helyére (nálam most ez az Asztal). Betette egy mappába, onnan kiválasztom és elindítom).

**A Google Drive-ot le is tölthetjük P.C-re**, a jobb felső sarokban fogaskerék jelre kattintva a Beállítások alatt van az, hogy „az asztali Drive letöltése” – erre kattintva kiválaszthatom, hogy „magánszemélyként” akarom –e letölteni és értelemszerűen letöltöm. Így a saját számítógépünkből is hozzáférhetünk a Drive-unkban lévő tartalomhoz. Bár ezt én személy szerint nem szeretem, mert így a számítógépemen is foglalja a helyet, alapból 5GB-ot levesz a „C” meghajtómról. Az interneten viszont egyetlen kattintással hozzá tudok férni mindenhez, de most a demonstráció kedvéért letöltöm és installálom. A Drive-omban is láthatom, ahogy megjelenik a saját eszközöm, azaz a laptopom.

Megjegyezném, hogy jártam már úgy többször is, hogy a Google Drive-ból nem indult el a letöltés a Google Chrome használatával, ilyenkor a kapott linket beillesztettem a FireFox böngészőbe és onnan már sikerült a letöltés.

Természetesen a Google Drive-al sok minden mást is lehet még csinálni, de mi most ebben a videóban, ahogy a címében is szerepel,- a fájlok tárolásával, megosztásával, fel és letöltésével foglalkozunk. A YouTube-on van fönt több olyan videó is, ahol megmutatják az egyéb dolgokat is.

**Google Drive Mobilon:**

Ha már rendelkezünk Google-fiókkal, a telefonunkra alkalmazásként töltsük le a Google Drive-ot. iPhone-ra az App Store-ból, Androidra pedig a Play áruházból. Ahol nálam a „Megnyitás” szerepel, ott a „Letöltés” lesz annál, akinek még nincs a telefonján. Az e-mail címünkkel és az ahhoz kapcsolódó jelszóval jelentkezzünk be, ha bejelentkezve maradunk, ezt már nem kell megtenni a későbbiekben. Telefonról feltölthetünk fotókat, videókat, hanganyagokat, dokumentumokat. A bal felső sarokban a három vonalka alatt láthatjuk a Legutóbbi, a Kuka, a Beállítások, stb. megjelenését. Megnyitom most azt a Drive-omat, amiben van is tartalom, azt is láthatjuk, amit az imént a P.C-n töltöttünk fel a Drive-ba. Visszamegyek az új Drive-ba, oda fogok most feltölteni a telefonomról. Jobb alsó sarokban kattintsunk a Plusz jelre, felugrik az „Új elem létrehozása” ablak, azon belül kiválasztom a „Feltöltést” ami a telefonomra mentettekhez visz. Kiválasztok mondjuk egy videót, amit feltöltök a Drive-ba. Rákattintok a nagyobb kép megjelenítésre, hogy jobban látsszon mit töltök le. Ahogy kipipálta a fájlt, még egyszer rákattintok és már el is kezdi a feltöltést a Drive-ra. Lecsekkolom. Majd megosztom pl. e-mail cím beírással, kiválasztom, hogy olvasható legyen, kiválaszthatom, hogy csak a hozzáférésre jogosultak érhessék el, üzenetet is írhatok hozzá, jobb alsó sarokban nyílra kattintással megy is a megosztás. E-mailben kapott értesítést akinek küldtem (ez most én vagyok…), az e-mailből megnyitható a fájl. Ugyanúgy megtalálom a saját Drive-omon is a „Legutóbbi” menü alatt. Akkor válasszunk most egy MP3 hangfájlt, amit letöltünk a telefonra. A telefonom tetejétől lehúzott ablakban látom a letöltés folyamatát. Rákattintva megnyithatom pl. a „Saját fájlokból”. Ott is van. Akkor most visszamegyek és kiválasztom, hogy legyen offline-ban is elérhető a hanganyagom, tehát ha nincs internetkapcsolatom, akkor is tudjam hallgatni a Drive-ból. Ilyenkor várni kell egy kicsit, szintén a telefon tetejétől lenyitott ablakban láthatom a folyamatot. A fájl neve alatt meg is jelent az ikon, de ha jobb oldalt a három pöttyre kattintok, láthatom is, hogy elérhető offline. Ezt is megoszthatom, de a linket is lekérhetem és elküldhetem. Tegyük most ezt. Link másolása, vágólapra helyezte, bemegyek pl. a Messengerbe és saját magamnak elküldöm a linket, így nálam is meglesz, majd onnan továbbíthatom is.

**OneDrive P.C-n**

Tárhely ingyenes méretét illetően a Google Drive használata előnyösebb, de pl. az Apple termékeken nem biztos, hogy ugyanolyan jól működik, és a OneDrive-nak vannak olyan egyedi tulajdonságai is, amik miatt hasznos lehet. Például, ha videót, hanganyagot, fotót, dokumentumot felteszek a OneDrive-omra, azokhoz hozzá tudok férni P.C-ről, telefonról és Tabletről is internettel vagy akár offline-módban is bárhol és bármikor. Vannak olyan szoftverek, melyekre csak ezzel lehet több készüléken egyszerre rácsatlakozni. Ilyen lehet például dicsőítő csapatok által kedvelt Dalszöveges - Akkordos programok némelyike, melyet többen használhatnak egyszerre a OneDrive-al. A „Samsung Cloud” is megszűnik és a OneDrive lép a helyébe.

Microsoft program. Míg a Google Drive-hoz Google-fiókot, a OneDrive-hoz Microsoft-fiókot kell létrehoznunk. A videó alatti linkkel <https://www.microsoft.com/hu-hu/microsoft-365/onedrive/online-cloud-storage> kattintsunk az „Ingyenes regisztráció”-ra, megnyílik a „Microsoft-fiók létrehozása” oldal. Ha nem rendelkezünk Outlook-os vagy Hotmail-es e-mail címmel, hozzunk létre egyet.

Ha beírjuk a böngészőnk címsávjába, hogy onedrive.com vagy onedrive.live.com – azonnal hozzáférhetünk a OneDrive-unkhoz. Először is váltsuk át a nyelvet magyarra, amennyiben angolul jönne be. Jobb felső sarok fogaskerék ikon – Beállítások vagy „Settings” és ha a sor alján azt látjuk, hogy English azaz angol, kattintsunk rá és behozza azt az oldalt, ahol a nyelvek közül kiválaszthatjuk, hogy magyar és onnantól kezdve minden magyarul jelenik meg.

Használata olyan, mint a Windows 10 rendszerének a használata (egyébként a Windows 10-es gépeken alapból is rajta van a OneDrive, mivelhogy az is Microsoft termék…), ha valaki például nem rendelkezik „Office” programmal, amiben „Word, Excel, Powerpoint”, stb. van, azt is kiválthatja itt. Jobb gomra kattintással létrehozhatok új dokumentumot, excel táblázatot, stb. Hasonlóan fel is tölthetünk rá fájlokat. Ha magára a fájlra kattintunk az egér jobbgombbal, le is tölthetünk arról bármit. A felső sorban megjelennek ugyanezek a választási lehetőségek.

A felhőben tárolt fájlokat egyszerűen rámenthetjük a számítógépünkre szinkronizálással és akkor „offline”, tehát internet nélküli hozzáférésünk is lehet ezekhez. Ehhez a bal alsó sarokban válasszuk azt, hogy „OneDrive-appok letöltése” <https://www.microsoft.com/hu-hu/microsoft-365/onedrive/download> Itt kattintsunk a „Letöltésre” – ahogy ez megvan a P.C-nk jobb alsó sarkában megjelenik a OneDrive ikonja. Ezzel a szinkronizálással érhetjük azt el, hogy nem kell semmit egyesével le-és feltöltenünk a felhőbe, hanem pusztán szinkronizálással elérhetjük ugyanezt.

**OneDrive Mobilon (Android rendszerben)**

Nyissuk meg a telefonunkon a „Saját Fájlok” vagy „My Files” alkalmazást, (a Samsung okostelefonon ez alapból rajta van) ott a felsorolások között látjuk a OneDrive-ot is. Rákattintva bejelentkezhetünk a meglévő Microsoft-os e-mailünkbe, elfogadjuk a feltételeket és már láthatjuk is megjelenni a OneDrive-unk tartalmát. Jobb felső sarokban a három pöttyre kattintással kiválaszthatjuk, hogy mit szeretnénk tenni – szinkronizálni a fájlokat, szerkeszteni, megosztani, stb.

**Dropbox P.C-n**

Erről magyar nyelven is van több YouTube videó, így csupán említés szintjén beszélnék róla. Annyiban tartom csupán fontosnak említést tenni róla, hogy vannak olyan – különösen amerikai cégek, Gyülekezetek és szolgálatok – akik fájlokat Dropboxon keresztül küldenek. Vagy ha valaki a saját Dropboxából akar megosztani velünk fájlokat és szeretnénk azokhoz hozzáférni, akkor rendelkeznünk kell saját Dropbox-al. Ahogy az elején említettem, 2GB ingyenes tárhelyet biztosítanak, mintha folyamatosan nálunk lenne egy kétgigás pendrive. Ha másnak ajánljuk és ők is letöltik, akkor további ingyenes tárhelyet kaphatunk. Belinkelem a letöltési oldalát: <https://www.dropbox.com/basic> Sajnos nem biztosítanak magyar nyelvű letöltési lehetőséget. Válasszuk, hogy „Sign up for free” – tehát ingyenes regisztrálást. Kitöltés: keresztnév, vezetéknév, e-mail cím, jelszó. Elfogadjuk a feltételeket, „Create an account”, tehát saját Dropbox tárhely létrehozása. Folyamatosan előugrik az az ablak, hogy fizessek elő nagyobb tárhelyre… Feltelepítem a programot, végig megyek a folyamaton. Az ingyenes verzióban csak olyan letöltési módot választhatok, ami szerint a fájlaimat a gépemen is tárolnom kell, tehát nem kizárólag a felhőn, mert az már a fizetős kategória… Ha szeretném a „back up” biztonsági mentés opciót választani, kiírja nekem, hogy azt csak 2GB-ig tudom megtenni, vagy pedig fizessek elő nagyobbra… Már ott is van a gépemen, a jobb alsó sarokban az ikonjára kattintva láthatom a dolgokat. A böngészőbe beírva a dropbox.com – ot hozzáférhetek a fájljaimhoz, megoszthatom, stb.

**Dropbox mobilon**

Először is töltsük le az alkalmazást vagy ha már megvan, nyissuk meg. Láthatjuk a tartalmat. Jobb oldalt pöttyre kattintva letölthetjük, megoszthatjuk, stb.

Remélem, van akinek segített ez a videó, folytatjuk az „Oktatási videók fordításokhoz” sorozatunk alapozását a következő videóban!